Балалар бакчасында тәҗрибә уртаклашу

Соңгы елларда телебездә нинди генә яңа төрле сүзләр барлыкка килмәде. Шуларның берсе – билингваль. Аны балалар бакчасына карата киң кулланып сөйлиләр.

"Билингваль" - ике телле дигәнне аңлата. Бу очракта республикада дәүләт телләре булып исәпләнгән – татар һәм рус телләре турында сүз бара.

Татарстан Республикасы Мәгариф һәм фән министрлыгы тарафыннан оештырылган "Иң яхшы билингваль балалар бакчасы" бәйгесе дә шуларны күздә тотып оештырыла.

Әлеге бәйгедә катнашып, урын алу безнең Биектау муниципаль районы мәктәпкәчә белем бирү учреждениесе “Ямаширмә “Йолдыз” балалар бакчасына да насыйп булды.

Беренчедән, конкурста көч сынап карау мәктәпкәчә тәрбия бирүдә яңа методик алымнар куллануга этәрсә, икенчедән, "Иң яхшы билингваль балалар бакчасы" исеменә ия булу – бакчаның материаль-техник базасын ныгыта. Бүгенге көндә, “Ямаширмә “Йолдыз” балалар бакчасы уен, төзү җиһазлары, музыка уен кораллары, урындыклар, бию өчен махсус көзге һәм бию станоклары, кече яшьтәге төркем балалары өчен махсус таучык белән тәэмин ителде. Грант нигезендә бакчада аерым бер сенсорик бүлмә ясалды. Анда балаларыбыз рәхәтләнеп шөгыльләнә. Төрле уеннар ярдәмендә баланың уй-фикерләвен, кул чуклары үсешенә, психик яктан тәэсир итү өчен алыштыргысыз ярдәмче булып саналалар.

“Йолдыз” балалар бакчасында шушы тәэсирләрне, эшчәнлекләрне башка балалар бакчасы хезмәттәшләре белән бүлешү өчен, “Федераль дәүләт белем бирү стандартлары шартларында балалар бакчасында билингваль белем бирү” дип исемләнгән семинар үтте.

Бакчабызда тәрбияләнүче балалар белән кунакларны татар һәм рус телендәге шигырь белән каршы алуга гадәтләнгәнлектән, әлеге семинар да шушы юнәлештә башланып китте. Соңыннан балалар кунакларны “җанлы коридор” аша шөгыльләргә озаттылар. Уртанчылар төркемендә УМК “Туган телдә сөйләшәбез” белем бирү эшчәнлеге “Татар һәм рус халкының милли киемнәре”, мәктәпкә әзерлек төркемендә УМК “Изучаем русский язык” белем бирү эшчәнлеге “В поисках весны” квест-уен аша таныштырылды. Әлбәттә, тәрбиячеләр шөгыль күрсәтү белән генә чикләнеп калмадылар, үз эшчәнлекләрен мастер-класс аша да күрсәттеләр.

“Иң яхшы билингваль балалар бакчасы” бәйгесенә әзерләнгәндә, “Милли хәзинә” музее, балаларның сөйләм телен үстерү өчен “Бизиборд” уены, балалар бакчасы мөдире тарафыннан, “Иң яхшы билингваль балалар бакчасы. Нинди ул?” дип аталган темаларга презентация ярдәмендә чыгыш ясап таныштыру булды.

Тел өйрәтү процессы мавыктыргыч, кызыклы булсын өчен “Ямаширмә “Йолдыз” балалар бакчасында һәрвакыт ачык һәм матур итеп бизәлгән күрсәтмә материаллар кулланабыз. Әлбәттә, ата-аналар бик теләп ярдәмгә киләләр. Аларга рәхмәтебез чиксез. Бу материаллар кунакларга да күрсәтелде, бай күргәзмә зур кызыксыну уятты.

“Ямаширмә “Йолдыз” балалар бакчасы

1 нче кв.категорияле тәрбияче Гыйләҗиева Энҗе Рәшид кызы